I 2015 sank en 30 meter lang fiskerbåd fyldt med flygtninge. 700-1.100 omkom. Nu udstilles vraget på Venedig-biennalen som et vidnesbyrd om tragedierne på Middelhavet.

Det er den schweiziske kunstner Christoph Büchel, der står bag projektet ’Barca Nostra’, som sætter fokus på den globale immigrationskrise.

Fiskerbåden sank på Middelhavet undervejs fra Libyen til den italienske ø Lampedusa 18. april 2015 med mere end 1.000 migranter om bord. Efter en kollision med et portugisisk fragtskib, der havde reageret på bådens nødkald, sank den, og kun 28 overlevede overfarten. Tragedien indtraf efter nedlæggelsen af ’Mare Nostrum’-projektet, hvor nødstedte både med flygtninge blev reddet i land på Italiens og EU’s regning.